Omkring 3.000 danske soldater, politimænd og andre offentligt ansatte mænd er i 30 år blevet snydt af staten for erstatning for tab af erhvervsevne.

Lammende skud, invaliderende faldulykker eller traumatiserende overfald på jobbet.

Omkring 3.000 danske soldater, politimænd og andre offentligt ansatte mænd er i 30 år blev snydt af staten for den erstatning for det erhvervsevnetab, de har krav på efter en alvorlig arbejdsulykke. Det skriver Metroxpress.

De danske myndigheder har nemlig udbetalt lavere erstatninger til mænd end til kvinder med den begrundelse, at mænd ikke bliver lige så gamle som kvinder.

Sager tilbage fra 1984

EU-domstolen kendte den 3. september 2014 denne forskelsbehandling i strid med et EU-direktiv, som Danmark skulle have haft implementeret korrekt den 22. december 1984.

Beskæftigelsesministeriet har nu vurderet dommens bagudrettede betydning, og i et notat fra ministeriet fremgår det, at ‘Arbejdsmarkedets Erhvervssikring (tidligere Arbejdsskadestyrelsen, red.) er forpligtet til at ‘genoptage de relevante sager efter anmodning’ i perioden 22. september 1984 til den 3. september 2014.

Sagen er omfattende. I alt har de 3.000 mænd omkring 42,5 millioner kroner til gode svarende til 14.000 kroner pr. sag. I nogle sager drejer det sig om små beløb, i andre op til omkring 100.000 kroner, oplyser Arbejdsmarkedets Erhvervssikring.

Beskæftigelsesminister - mænd bør få mindre

Beskæftigelsesminister Troels Lund Poulsen (V) reagerer på sagen ved at fremhæve de gamle regler som de mest fornuftige:

- Jeg synes i bund og grund, at de gamle regler var mest fornuftige, fordi de tog udgangspunkt i det faktum, at kvinder i gennemsnit lever længere end mænd. EU-domstolen afsagde så i september 2014 en dom, som vi accepterer, siger han til metroxpress.

Formand for Politiforbundet Claus Oxfeldt er rystet:

- Det er jo helt vildt, at staten har administreret loven forkert i 30 år. Nu skal vores advokater have løbet alle de sager op, vi har liggende, så ulykkesramte politifolk kan få den erstatning de har krav på.

Forsvarets største fagforening Centralforeningen for Stampersonel (CS), fagforbundet FTF og FOA vil nu løbe de gamle sager igennem og oplyse deres mandlige medlemmer om, at de kan have en erstatningssum til gode.